NARIADENIE KOMISIE (ES) č. 1402/2005
z 26. augusta 2005,
ktorým sa určuje množstvo banánov disponibilné na dovoz do Spoločenstva na štvrtý štvrťrok 2005 v rámci tarifných kvót A/B a C
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 404/93 z 13. februára 1993 o spoločnej organizácii trhu s banánmi (1), a najmä na jeho článok 20,
keďže:
(1)
Nariadenie Komisie (ES) č. 896/2001 (2) určuje pravidlá uplatňovania nariadenia Rady (EHS) č. 404/93 v oblasti dovozného režimu na banány do Spoločenstva. Treba určiť množstvo, ktoré zostáva disponibilné na dovoz na posledný štvrťrok 2005 v rámci tarifných kvót A/B a C, určených v článku 18 nariadenia (EHS) č. 404/93.
(2)
Na štvrtý štvrťrok 2005 sa má určiť množstvo, ktoré zostáva disponibilné na dovoz pre tarifné kvóty A/B a C s ohľadom na jednej strane na objem tarifných kvót A/B a C, určených v článku 18 nariadenia (EHS) č. 404/93, a na druhej strane na vydané dovozné povolenia na prvé tri štvrťroky 2005.
(3)
Toto nariadenie sa musí uplatniť pred začiatkom obdobia na podávanie žiadostí o povolenia na štvrtý štvrťrok 2005, preto má okamžite nadobudnúť účinnosť.
(4)
Opatrenia stanovené v tomto nariadení sú v súlade so stanoviskom Riadiaceho výboru pre banány,
PRIJALA TOTO NARIADENIE:
Článok 1
1. Množstvo disponibilné na dovoz v rámci režimu dovozných tarifných kvót na banány na štvrtý štvrťrok 2005 sa určuje v prílohe k tomuto nariadeniu.
2. Žiadosti o dovozné povolenie podľa tarifných kvót A/B a C na štvrtý štvrťrok 2005:
a)
ktoré predloží tradičný prevádzkovateľ, sa nemôžu vzťahovať na vyššie množstvo, ako je rozdiel medzi referenčným množstvom stanoveným podľa článkov 4 a 5 nariadenia (ES) č. 896/2001 a sumou množstiev, na ktoré sa vzťahujú dovozné povolenia vydané na prvé tri štvrťroky 2005;
b)
ktoré predloží netradičný prevádzkovateľ, sa nemôžu vzťahovať na vyššie množstvo, ako je rozdiel medzi ročným množstvom, ktoré mu bolo pridelené a oznámené podľa článku 9 ods. 3 nariadenia (ES) č. 896/2001, a sumou množstiev, na ktoré sa vzťahujú dovozné povolenia vydané na prvé tri štvrťroky 2005.
Aby bola žiadosť prijatá, k žiadosti o dovozné povolenie sa prikladá kópia dovozného povolenia alebo dovozných povolení, ktoré bolo alebo boli vydané prevádzkovateľovi na predchádzajúce štvrťroky 2005.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 26. augusta 2005